En virtut de la declaració de l'estat d'alarma, per part del Govern de l'Estat, des del 15 de març de 2020, a conseqüència de la pandèmia del coronavirus, la qual cosa implica l'aplicació de mesures que afecten directament les persones consumidores, com ara el tancament de les instal·lacions esportives públiques i privades, la Secretaria General de l'Esport i de l'Activitat Física i l'Agència Catalana del Consum volen aclarir els dubtes existents sobre les quotes dels clubs i entitats esportives amb o sense ànim de lucre, i més concretament si aquestes quotes estarien afectades pel que preveu la normativa general de consum sobre el dret a la devolució dels imports pagats pels consumidors en cas que no es prestin els serveis.
En primer lloc, pel que fa a les quotes socials abonades a entitats culturals i esportives sense finalitat de lucre, legalment creades i inscrites com a tals, no generen dret a devolució.
Són aportacions a fons perdut per contribuir al manteniment de l'entitat i reflecteixen l'adhesió i la pertinença a un projecte compartit per totes les persones associades.
Cal tenir en compte que si estem parlant de quotes a una entitat en qualitat de soci, i que aquesta condició comporti ser copropietari de l'entitat -cosa relativament freqüent en el cas de molts clubs i entitats esportives i culturals-, aquest fet exclou la relació de consum i, per tant, ja no hi hauria lloc a cap devolució.
Si que es podria demanar, en canvi, la devolució de les quotes addicionals que eventualment s'hagin abonat per activitats opcionals ofertes per l'entitat que comportin una contraprestació directa i concreta com, per exemple, cursos d'aprenentatge o activitats especials de lleure i esbarjo.
En aquest casos, i malgrat que la persona usuària té el dret al retorn dels diners pagats, l'Agència Catalana del Consum recomana que els consumidors busquin solucions pactades amb les empreses o les entitats que han organitzat i han cobrat per aquests serveis.
En segon lloc, i respecte als serveis que es paguen per quotes (cursos, gimnasos, etc.) en empreses amb ànim de lucre, cal tenir en compte que si aquestes deixen de prestar un servei per tancament temporal de l'empresa a causa de força major -és a dir, ordres o instruccions del Govern, com és el cas actual-, l'usuari té dret a reclamar el retorn de la part proporcional de les quotes, en funció del temps que hagi estat sense servei per causa del tancament; o bé pot acceptar altres compensacions, com ara serveis addicionals (monitor personal, ampliació d'horari, etc.) o descomptes.
Si el servei no es pot reprendre un cop passat el període de suspensió, l'usuari pot reclamar el total dels imports que hagi pagat.
En el cas que no es respectin aquests drets, l'Agència Catalana del Consum aconsella reclamar a l'empresa amb qui s'ha contractat el servei, sempre de manera que en quedi constància (full oficial de reclamacions, bústia de reclamacions en línia de l'empresa, correu electrònic, etc.).
Si en el termini d'un mes l'empresa no respon o no s'arriba a un acord, es pot presentar una reclamació en el servei públic de consum del municipi o comarca on viu l'usuari o amb el formulari web de l'Agència Catalana del Consum.
Des dels organismes públics de consum, es tramitarà la reclamació mitjançant els mecanismes de resolució alternativa de conflictes, que són sistemes gratuïts i voluntaris per a ambdues parts.
Si cap de les opcions anteriors no dona un resultat satisfactori, es pot recórrer a la via judicial.
En aquest cas, es recomana contactar amb una Organització de persones consumidores registrada a Catalunya.
Finalment, sense minvar els drets que les persones consumidores han assolit al llarg del temps i que estan reconeguts per les lleis i els Tribunals, també s'ha de considerar que estem vivint una crisi social i econòmica de la qual no tenim precedents, que aquestes empreses afronten una manca de liquiditat molt important i que, en molts casos, els serà impossible retornar els diners.
Per aquest motiu, es demana als consumidors que demanin la devolució dels diners només en els casos d'absoluta necessitat, evidentment sempre que les condicions que ofereixin les empreses i entitats siguin adequades i raonables.